ΑΠΌΦΑΣΗ ΑΑΕΕ/1/2006 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ της 5ης Δεκεμβρίου 2006 που παρατείνει τη θητεία του αρχηγού αποστολής/αστυνομικού επιτρόπου της Αστυνομικής Αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη (2006/979/ΚΕΠΠΑ) H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη: τη συνθήκη για την ίδρυση της Ευρωπαϊκής Ένωσης, και ιδίως το άρθρο 25 τρίτο εδάφιο, την κοινή δράση 2005/824/ΚΕΠΠΑ του Συμβουλίου, της 24ης Νοεμβρίου 2005, σχετικά με την Αστυνομική Αποστολή της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη (1), και ιδίως το άρθρο 9 παράγραφος 1, Εκτιμώντας τα ακόλουθα: (1) Το άρθρο 9 παράγραφος 1 της κοινής δράσης 2005/824/ΚΕΠΠΑ ορίζει ότι το Συμβούλιο εξουσιοδοτεί την Επιτροπή Πολιτικής και Ασφάλειας να λαμβάνει τις σχετικές με την αποστολή αποφάσεις, σύμφωνα με το άρθρο 25 της συνθήκης και, μεταξύ άλλων, να διορίζει αρχηγό αποστολής/αστυνομικό επίτροπο. (2) Στις 25 Νοεμβρίου 2005, η Επιτροπή Πολιτικής και Ασφάλειας εξέδωσε την απόφαση ΑΑΕΕ/2/2005 σχετικά με το διορισμό του ταξίαρχου κ. Vincenzo COPPOLA ως αρχηγού αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη (2) (3) Η εν λόγω απόφαση λήγει στις 31 Δεκεμβρίου 2006. (4) Ο Γενικός Γραμματέας/Ύπατος Εκπρόσωπος πρότεινε την παράταση της θητείας του ταξίαρχου κ. Vincenzo COPPOLA ως αρχηγού της Αστυνομικής Αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη για τη διάρκεια της αποστολής. (5) Ως εκ τούτου, η θητεία του αρχηγού της Αστυνομικής Αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη θα πρέπει να παραταθεί έως τις 31 Δεκεμβρίου 2007, ΑΠΟΦΑΣΙΖΕΙ: Άρθρο 1 Η θητεία του ταξίαρχου κ. Vincenzo COPPOLA ως αρχηγού αποστολής/αστυνομικού επιτρόπου της Αστυνομικής Αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη παρατείνεται έως τις 31 Δεκεμβρίου 2007. Άρθρο 2 Η παρούσα απόφαση παράγει αποτελέσματα την ημέρα της έκδοσής της. Ισχύει έως τις 31 Δεκεμβρίου 2007. Βρυξέλλες, 5 Δεκεμβρίου 2006.

[Source: multi_eurlex | Tokens: 1839]